**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 08.07.2015**

**Αρ. Πρωτ.: 1870**

**Προς: κ. Π. Κουρουμπλή, Υπουργό Υγείας**

**Θέμα: «Διασφάλιση της πλήρους λειτουργίας των φαρμακείων του ΕΟΠΥΥ και μη μεταφορά των ακριβών φαρμάκων από τα φαρμακεία του ΕΟΠΥΥ στα φαρμακεία της αγοράς και στις φαρμακαποθήκες»**

**Κοιν**: «Πίνακας Αποδεκτών»

***Κύριε Υπουργέ,***

Απευθυνόμαστε σε εσάς γνωρίζοντας την προσωπική σας ευαισθησία και για να σας μεταφέρουμε την έντονη αγωνία πολλών οργανώσεων ατόμων με χρόνιες παθήσεις σχετικά με την ανεμπόδιστη και πλήρη λειτουργία των φαρμακείων του ΕΟΠΥΥ.

Όπως ξέρετε, η Ε.Σ.Α.μεΑ. και οι Φορείς Μέλη της που εκπροσωπούν άτομα με χρόνιες παθήσεις έχουν πρωτοστατήσει από χρόνια, προκειμένου να προστατευτεί η πλήρης λειτουργία των φαρμακείων του ΕΟΠΥΥ.

Γνωρίζετε άλλωστε καλύτερα από εμάς, ότι τα φαρμακεία του ΕΟΠΥΥ εξυπηρετούν κατά μείζονα λόγο τα άτομα με χρόνιες παθήσεις και τους ασθενείς που κάνουν χρήση ακριβών φαρμάκων. Έτσι λοιπόν έχουμε γίνει αποδέκτες της αγωνίας αυτών, σχετικά με την πληροφορία ότι κατηγορίες φαρμάκων, ιδιαίτερα τα ακριβά, θα πάνε από τα φαρμακεία του ΕΟΠΥΥ στα φαρμακεία της αγοράς και στις φαρμακαποθήκες.

Σε αυτό το σημείο αξίζει να αναφέρουμε ότι και ο Πανελλήνιος Φαρμακευτικός Σύλλογος είναι αντίθετος με αυτή τη μεταφορά, λόγω του ότι τα φαρμακεία δεν μπορούν να ανταποκριθούν στην αγορά φαρμάκων υψηλού κόστους.

***Κύριε Υπουργέ,***

Είμαστε βέβαιοι ότι αφουγκράζεστε και εσείς αυτή την αγωνία, η οποία εντείνεται από την ιδιαίτερη αγωνία των ημερών και πιστεύουμε ότι θα πράξετε τα δέοντα προκειμένου να διασφαλιστεί η πλήρης λειτουργία των φαρμακείων του ΕΟΠΥΥ προς όφελος των ατόμων με χρόνιες παθήσεις και των ασθενών, αλλά και της κοινωνίας στο σύνολό της.

Με την πεποίθηση ότι θα εξετάσετε με θετικό τρόπο το αίτημά μας.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- κ. Αν. Ξάνθο, Αναπληρωτή Υπουργό Υγείας

- κ. Σπ. Κοκκινάκη, Γενικό Γραμματέα Υγείας

- κ. Ι. Μπασκόζο, Γενικό Γραμματέα Δημόσιας Υγείας

- Πρόεδρο και Μέλη Δ.Σ. ΕΟΠΥΥ

- Φορείς Μέλη Ε.Σ.Α.μεΑ.